DF's Søren Espersen kalder dommer mod partiet i sag om annonce-kampagne for et grundstød mod ytringsfriheden

- Dyb, dyb overraskelse. Faktisk også en smule chokerende.

Sådan lyder den umiddelbare reaktion fra Dansk Folkepartis næstformand , Søren Espersen, på dagens dom mod partiet i byretten.

Dansk Folkeparti er blevet kendt skyldig i æreskrænkelse og skal betale 15 nye danske statsborgere 10.000 kroner hver.

Her er dommen over omstridt DF-annonce

Sagen drejer sig om en annonce-kampagne, som Dansk Folkeparti rykkede ud med i 2013 under overskriften: 'Én på listen er til fare for Danmarks sikkerhed. Nu bliver han dansker.'

Det fik de 15 nye danske statsborgere til at melde partiet til politiet for æreskrænkelse. Og nu har de altså vundet injurie-sagen i byretten

- Det her er en meget stor overraskelse. Vi anker dommen på stedet og håber på en ny runde i landsretten, siger Søren Espersen om dommen.

Fortsætter annoncering

Han mener, at dommen er af yderst principielt karakter.

- Vi føler, at der måske er ved at udvikle sig attentater på ytringsfriheden. At vi ikke længere som politisk parti kan få lov til at køre en stærk kampagne og sige det, som vi føler, er rigtigt. Det er overraskende, siger Søren Espersen.

DF'eren understreger, at dommen ikke vil få partiet til at holde igen, når det laver annoncer i fremtiden.

- Vi vil stadigvæk lave annoncering, som i klare toner fortæller, hvad tingene drejer sig om, siger Søren Espersen.